Tampereen Pyrinnön mukaan apulaisvalmentaja ei ole lähestynyt urheilijoita asiattomasti.

Pirkanmaan käräjäoikeus tuomitsi James Phillipsin ja Muhamed Toyrayn raiskauksesta. Miika Kangasniemi / AL

Tampereen Pyrinnön B-tyttöjen koripallon SM-sarjajoukkueen apulaisvalmentaja James Phillips ja hänen kaverinsa Muhamed Toyray on tuomittu raiskauksesta.

Miehet tapasivat Tampereen Keskustorilla yöllä 14.11.2018 päihtyneen naisen. Kolmikko lähti miesten asunnolle.

Naisen mukaan Phillips ja Touray pakottivat hänet asunnossa useisiin sukupuoliyhteyksiin. Nainen kertoi, että hän sanoi useita kertoja ”no” ja ”I don’t want” ja itki. Hän yritti kamppailla vastaan, mutta ei pystynyt estämään miehiä.

Phillips ja Touray raiskasivat naisen useita kertoja. Phillips raiskasi emättimeen ja Touray emättimeen, suuhun ja peräaukkoon. Teko aiheutti naiselle kovaa kipua.

Ainakin osan aikaa teosta toinen miehistä piti naista otteessaan, kun toinen raiskasi.

Miehet kiistivät rikoksen

Phillipsin ja Toyrayn mukaan mitään raiskausta ei tapahtunut vaan nainen itse halusi seksiä ja kehotti miehiä vuorottelemaan. Oikeus ei pitänyt tätä uskottavana.

Näyttö puhui raiskauksen puolesta, sillä nainen soitti yöllä siskolleen hysteerisessä tilassa. Hänen kertomuksensa oli looginen ja uskottava, ja lääketieteellinen tutkimus tuki sitä.

Nainen sai teosta posttraumaattisen stressireaktion, ja on yhä huonossa henkisessä kunnossa.

Syyttäjä vaati miehille rangaistusta törkeästä raiskauksesta, mutta oikeus päätyi siihen, että teko oli perusmuotoinen raiskaus.

Työssä ei asiatonta käytöstä

James Robert Phillips (s. 1992) tuomittiin kahden vuoden ja yhden kuukauden vankeusrangaistukseen raiskauksesta ja ulkomaalaisrikkomuksesta. Jälkimmäinen tuomio tuli siitä, että Phillips on Yhdysvaltain kansalainen ja oli oleskellut Suomessa yli 90 päivää ilman oleskelulupaa.

Muhamed Toyray (s. 1999) tuomittiin raiskauksesta ja 3.11.2018 tapahtuneesta seksuaalisesta ahdistelusta kahden ja puolen vuoden vankeuteen.

Miehet määrättiin korvaamaan uhrilleen tilapäisestä haitasta ja henkisestä kärsimyksestä yhteensä 10 000 euroa.

Käräjäoikeus passitti heidät Kylmäkosken vankilaan odottamaan jatkokäsittelyä. Kaikki osapuolet ovat ilmoittaneet tyytymättömyytensä tuomioon.

Aamulehti uutisoi asiasta ensimmäisen kerran lauantaina 30.3. Ilta-Sanomien kerrottua siitä. Tuolloin tuomio ei ollut Aamulehden hallussa. Pyrinnön toiminnanjohtaja Jarmo Hakanen kertoi lauantaina, että joukkue teki Phillipsin kanssa valmentajasopimuksen lokakuussa.

Phillips ehti toimia joukkueen apulaisvalmentajana kolmissa harjoituksissa. Hakasen mukaan joukkueen pelaajia ei ole lähestytty asiattomasti.